AlexejDobrolubov/national_council_slovak_2010 huggingface dataset:
23. schôdza NR SR - 8.deň - B. popoludní
Dátum: 2024-12-05
Poslanec: Bittó Cigániková, Jana (SaS)
Druh vystúpenia: Vystúpenie s faktickou poznámkou

72. I have a dream. Mám sen o ministrovi zdravotníctva, ktorý raz bude naozaj, naozaj neochotný obetovať celú svoju predošlú kariéru a svoj kredit a svoju odbornosť hlúpym politickým zásahom, najmä tým, ktoré sa týkajú zlého hospodárenia štátnej poisťovne, pretože ja som osem rokov v politike, ale že furt riešime to isté. Rok čo rok. A stále sa hľadá cestička, ako zafinancovať to zlé hospodárenie v tej Všeobecke. Ten zákon je dobrý. Je tam tá telemedicína, je tam zrušenie sprievodných lístkov, ako si hovoril, Tomáš, je tam, sú tam potrebné čakačky, sú tam ďalšie veci. Aj Peťo Stachura tu predtým mal veľmi dobrý príspevok. Sú tam veci na diskusiu, ale je tam veľa dobrých vecí a ja som ten zákon úprimne chcela podporiť. Videli, videl aj pán minister na výbore, že my, naozaj SaS-ka je vecná. Ak je niečo fakt, tak je to fakt, hotovo a je nám jedno politicky, že odkiaľ fúka vietor. Ale, počúvaj ma, Tomáš, ten odklad technických rezerv, to ktorý blázon prečíta? Ktorý blázon si vezme na krk takéto niečo? A ako môžete, pán... ako s tým môže pán minister súhlasiť? Veď ak to chápem správne, a chápem, že je to teda kvôli tomu, že dnes súkromné poisťovne, obe, si tvoria technické rezervy, teda odkladajú si peniaze na plánované operácie svojich poistencov aj nad rámec zákona. A tento pozmeňovák to chce že zakázať?! Kebyže, aspoň že, že dovoliť alebo, no dobre. A robí sa to preto, lebo Všeobecka si to nemôže dovoliť, hej. A čo to spôsobí? Tie poisťovne dnes majú odložené peniaze, takže my sa tu bavíme že o stovkách miliónov, ktoré sa zrazu akože môžu stať ziskom. Alebo dobre, nejaká časť z toho sa môže, ale robíme to len kvôli zlému hospodáreniu Všeobecky. Na úkor bezpečnosti pacientov, prosím, nie!
23. schôdza NR SR - 6.deň - A. dopoludnia
Dátum: 2024-12-03
Poslanec: Bittó Cigániková, Jana (SaS)
Druh vystúpenia: Vystúpenie s faktickou poznámkou

47. Igor, máš pravdu, ja som si to aj spísala. Trošku doplním to alebo zosumarizujem to, ako to je. Rok vlády SMER-u, HLAS-u a SNS vyzerá tak, že za peniaze ľudí sa vypláca Ficov plat 11 200 mesačne, plat ministrov 8 600, Ficova doživotná renta, Cyrilometodské slávnosti 400-tisíc, oslavy SNP 3 mil. eur, ministerstvo športu 240 mil. eur, trináste dôchodky 800 mil. eur ročne, budúce roky miliarda, zobrali na druhej strane tým ľuďom peniaze tak, že zrušili zubné benefity, bonus na dieťa, znížili sporenie na dôchodok v II. pilieri, zvýšili zdravotné odvody, zvýšili poplatky na úradoch, zaviedli bankovú daň, daň z cukru, daň zo straty, daň z dividend, spotrebnú daň na lieh, zvýšili DPH na alkohol v reštauráciách, spotrebnú daň na tabak, predĺžili špeciálnu daň pre Slovnaft a zvýšili DPH na 23 %. V tomto máš úplnú pravdu. Ale pozrime sa teraz na tvoje hospodárenie. Očkovacia lotéria, testovanie, aj keď pandemická komisia kričala, že nie, už stačí, už to nerob. Platenie za to, že ľudia sa zaočkujú, aj keď bolo jasné, že to nemá výsledky. MOM-ky, dusenie ekonomiky, a zároveň otvorené kostoly, nákupy predražených testov. Dotácie plytvania štátnej poisťovne v stovkách miliónov, najmenej v histórii štátu na poistencov štátu. Daňový bonus vzal stovky miliónov obciam a urobil si to spolu s fašistami. Keď si chcel dať rodinám, tak si mal vziať štátu, nie pracujúcim. Nehlasovala som, Igor, za tvoj rozpočet a nebudem ani za tento, lebo je to prašť jak uhoď, vy ste úplne rovnakí a rovnako povrchní. Mimochodom, kde si bol počas prerokovávania tohto návrhu zákona, miesto aby si tu argumentoval, tak si si urobil výlet na francúzsku Riviéru. A nezabudni vykrikovať že Penta, ty, čo si bol 13 rokov ich poistencom a tvoju stranu zakladal človek z Penty. Ďakujem. (Výkriky a ruch v sále. Reakcie z pléna.)
15. schôdza NR SR - 5.deň - B. popoludní 1. záznam
Dátum: 2024-06-18
Poslanec: Bittó Cigániková, Jana (SaS)
Druh vystúpenia: Vystúpenie s faktickou poznámkou

182. Pán poslanec Dostál, často pri diskusii o tom, či má, alebo nemá byť skrátené legislatívne konanie, lebo naozaj táto vláda ho dáva veľmi často pri rôznych zákonoch, zaznieva protiargument, podľa mňa vecný a aj vecne správny, že veď aj naša vláda, keď my sme boli vo vláde, podávala veľmi často konania v skrátenom legislatívnom konaní , teda zákony v skrátenom legislatívnom konaní, čo je, samozrejme, pravda, ale treba povedať, že tam bola mimoriadna okolnosť, to bol konkrétne covid a tieto zákony sa týkali vlastne práva opatrenia okolo covidu. A, samozrejme, mimoriadna okolnosť je, ako ste správne povedali, určite aj atentát na premiéra krajiny, o tom nie je debata. Ale teraz, keď zrovnávame tieto dve situácie, chcem pripomenúť váženým koaličným poslancom, ktorí vtedy boli v opozícii a boli tu s nami, ako nahlas protestovali, keď boli takéto zákony podávané, a že boli sčasti vypočutí. Konkrétne mnou. Pamätám si, ako ja sama ako členka koalície som kritizovala, keď niektoré zákony boli podávané, síce boli nutne podávané alebo mali opodstatnenie, podávané že boli skrátene, ale povedali sme, že aspoň teda niekoľko dní na to nechajme, nech si to môžu tí opoziční politici pozrieť. A to bolo vyslovene zo zákonných dôvodov podané, podané správne v skrátenom konaní. A keď koalícia, keď naša koalícia vtedy neposlúchla tento prísľub, ktorý, ktorý sme dali, tak ja si pamätám, ako predsedníčka zdravotníckeho výboru ja som prikročila ja až k tomu, že som odmietla otvoriť zdravotnícky výbor, a zablokovala som tým rokovanie celého parlamentu a muselo sa čakať do ďalšieho dňa, aby si to stihli všetci naštudovať. Toto bol férový prístup. A ja som to naozaj robila z presvedčenia, že je to správne preto, lebo keď niečo robíme rýchlo, môžeme tam urobiť chyby. Bez ohľadu teraz na vecnosť. Keď nenájdete silu, kolegovia, začať od seba, tak sa nikdy nič nezmení.
15. schôdza NR SR - 5.deň - B. popoludní 1. záznam
Dátum: 2024-06-18
Poslanec: Bittó Cigániková, Jana (SaS)
Druh vystúpenia: Vystúpenie s faktickou poznámkou

116. Ďakujem pekne. SAS nesúhlasí s týmto návrhom, pán poslanec Pročko, tak ako aj moji kolegovia alebo z dôvodov, ktoré moji kolegovia veľmi pádne, jasne a argumentačne vysvetľovali bez akýchkoľvek negatívnych emócií, ale teda vecne. Napriek tomu ja teda musím za seba povedať, ja napr. súhlasím s tým, aby sa zlepšovalo postavenie vládnych činiteľov, zlepšovalo postavenie poslancov, kľudne aj platové, aj ochrana a tak ďalej, špeciálne v prípade Roberta Fica, ktorý naozaj bol obeťou atentátu, tak jednoducho je tam namieste debata o tomto a môžme vecne argumentovať, že kam až zájsť. Ale napriek tomu chcem povedať, že vy ste práve, aj vyše vystúpenie, že vy ste práve prototyp človeka, ktorý tú nenávisť šíri, že v podstate sa vyjadrujete (potlesk), ako by ste hovorili za celú opozíciu, postavíte to sa sem, kričíte, bľačíte veci, o ktorých nemáte vôbec žiadne dôkazy, a napriek tomu, že rovnako nesúhlasím s obsahom, s obsahom tohto návrhu, tak nesúhlasím so spôsobom, akým, akým prezentujete svoj nesúhlas. A to hovorím ja, ktorá teda viem byť hubatá, viem byť drzá, ale pochopila som v tejto situácii, že my sme ako spoločnosť, že máme vážny problém. A aj ja sa nechávam trochu tlmiť, aj ja rozumiem tomu, že nemôžem takýmto hulvátskym, nenávistným spôsobom vystupovať. A vy sa sem postavíte a ako prototyp toho, čo sa robiť nemá, idete obhajovať nejak, nejaký svoj názor. Ja si teda myslím, že problém je aj, keď sa zneužíva na jednej strane moc, a ten návrh zákona, ktorý má opodstatnenie v debate, ale teda naozaj je prehnaný, prepísknutý a nemal by byť takto navrhnutý, ale myslím si, že rovnako je problém, keď svoj nesúhlas vyjadrujeme takýmto nenávistným, hulvátskym spôsobom po tom, ako na premiéra tejto republiky, či je to Fico, alebo hocikto iný, bol spáchaný atentát. Tu proste ide všetko ostatné bokom. Ďakujem. (Potlesk.)
12. schôdza NR SR - 12.deň - B. popoludní
Dátum: 2024-05-07
Poslanec: Bittó Cigániková, Jana (SaS)
Druh vystúpenia: Vystúpenie s faktickou poznámkou

91. Tomáš, ešte ťa v rýchlosti doplním, je tam ešte vzdelávanie, ktoré je výborné, umožňuje študentom ošetrovateľstva a medicíny pracovať v nemocnici už v druhom alebo treťom ročníku svojho štúdia pod dozorom, je to, je to naozaj výborný návrh, preto aj SaS-ka toto podporuje. Ale čo chcem povedať, ešte sa vyjadriť možno k tej zodpovednosti, lebo viacerí kolegovia, aj ty si sa k tomu vyjadroval, kto za to môže, nemôže. Treba úplne objektívne povedať, že je absolútne nekorektné obviňovať teraz konkrétne pána Dvořáka alebo pána Stachuru z toho, čo sa dnes deje preto, lebo pán Stachura končil v apríli 2021 na tom ministerstve a pán Dvořák, ak sa nemýlim, tak v októbri ’21, čiže máme rok 2024. A za rovnako nekorektné považujem teraz z toho obviňovať ministerku, ktorá sem došla a teraz je tu pár mesiacov a zachraňuje niečo, čo sa malo, samozrejme, toto, čo sa deje dnes, vyvodzovanie, opravovanie toho, čo vidíme v reále, toto sa malo diať pred rokom. Nedialo sa, jednoducho to bola chyba, my sme to opakovane kritizovali, okej, nedialo sa a teraz v tomto smere je to proste nekorektné, lebo čo má pani ministerka v tomto iné robiť ako nejako zabezpečiť a umožniť, aby vôbec mohla byť nemocniciam preplácaná zdravotná starostlivosť. Veď chápeme, že keby sa toto neudialo a neodhlasujeme to, tak vlastne nemocnice nemôžu liečiť, nesmú, majú to zákonom zakázané, že ľudia s deťmi budú cestovať do Bratislavy nevieme odkiaľ so zápalom slepého čreva a podobne? Ako uvedomme si trošku dôsledky, nepolitikárčime toľko, opakujem, nekorektné je to na jednu aj na druhú stranu, už za tým treba urobiť čiaru, treba to opraviť, tá reforma sa bude vyvíjať a najlepšie, čo by sme mohli spraviť, je to presunúť na po... na... poisťovne – ďakujem, Tomáš – na poisťovne spolu so zodpovednosťou. Ak nedoručia výsledok, nemôžu mať zisk , hovoríme to roky, už na to konečne niekto naberte odvahu.
12. schôdza NR SR - 12.deň - B. popoludní
Dátum: 2024-05-07
Poslanec: Bittó Cigániková, Jana (SaS)
Druh vystúpenia: Vystúpenie s faktickou poznámkou

59. Ďakujem veľmi pekne za vystúpenie a najmä za tie, za ten komentár z praxe. To absolútne oceňujem. A čo sa týka teda ambulantnej pohotovostnej služby, mám veľmi podobné obavy. Plus sa k tomu teda pridávajú aj obavy o nemocničné urgenty, ale je pravda, že pokiaľ vlastne vyriešime len jednu časť problémov, že dobre, tak pediatri nechcú slúžiť, lebo jednak sú tam a úplne objektívne, hej, že niektoré pohotovosti sú nevyužité alebo možno aj väčšina, majú nejaký svoj vek, proste tam nechcú byť, tak vyriešime síce tento problém, aby nám nedávali výpovede. A tým chcem zdôrazniť, že chápem objektívnosť pokúsiť sa toto, pokúšať sa toto riešiť, ale keď zároveň na druhej strane nevyriešime, že kam sa nám tí pacienti presunú, tak to naozaj môže byť katastrofa. Takže, Feri, veľmi pekne ďakujem za vystúpenie a úplný súhlas aj s tým spôsobom, čo sa týka... A to nie len ty, ale aj Oskar Dvořák to veľmi dobre komentoval na výbore, aj pán Stachura, čo sa... tam máme úplnú zhodu. Čo sa týka toho procesu, všetko takýmto zrýchleným spôsobom napriek tomu, že vecne s mnohým z mnohých vecí z toho návrhu súhlasíme. Zaručene tam budú chyby. A najviac sa mi nepáči na politike, že to, čo kritizujem u iných, tak potom robím. Dnešná koalícia veľmi intenzívne kritizovala bývalú vládu. Viem to, lebo som kritizovala aj ja, aj tú predtým za to, keď sa robili návrhy na poslednú chvíľu, lebo nakoniec to vždy zle dopadlo. My jednoducho nemáme kapacitu si všimnúť toľko, ako by si všimol celý sektor a tí zdravotníci, ktorí s tým reálne robia, takže spôsob, akým to sem ide, považujem naozaj za, za vážny problém.
6. schôdza NR SR - 20. deň - A. dopoludnia
Dátum: 2024-01-19
Poslanec: Blaha, Ľuboš (SMER - SD)
Druh vystúpenia: Vystúpenie s faktickou poznámkou

79. Ďakujem pekne za slovo. Ďakujem pekne pani poslankyni za vystúpenie. Postrehol som, že aj vo vašom vystúpení, tam ste sa venovali tak viacej dvom veciam. Jednak, jedna vec bolo zneužitie strateného legislatívneho konania, o ktorom sme tu už toľko narozprávali, že aj človek neznalý veci, už je tak zorientovaný v tom, že už môže nastúpiť na ministerstvo a realizovať tie medzirezortné pripomienkovania. Ale skôr by ma zaujalo to zneužitie alebo, alebo obava zo zneužitia eurofondov, lebo naozaj my na Slovensku máme už veľké skúsenosti zo zneužívania eurofondov, dokonca bola odobratá certifikácia eurofondov týkajúcich sa pôdohospodárstva, a to je, to je také konanie, že keď už naozaj tá Európska únia, tá Európska prokuratúra a všetky tie jej organizácie hovoria, že tento Augiášov chliev už sa nedá vyčistiť, tak vtedy ho treba zrušiť a certifikovať ho nanovo. Nám hrozilo, že tie eurofondy nám bude vyplácať nejaká iná krajina, ktorá, ktorá bola certifikovaná, Rakúsko alebo Česko, a ale na poslednú, naozaj na poslednú chvíľu sa tá certifikácia nová získala, aby sme ju mohli robiť. A dneska keď pozeráme na súdy, kto tam na tie súdy chodí s, so spreneverou týchto eurofondov, tak uvidíme tam aj pána podpredsedu Danka, vidíme tam bývalú ministerku, bývalú ministerku pôdohospodárstva, takže vidíme, že to siaha veľmi vysoko, a preto je logicky, že majú eminentný záujem, aby sa to všetko zahladilo a najlepšie zahladí, že sa skrátia premlčacie lehoty, a tým sa to vyrieši. Blaha, Ľuboš, podpredseda NR SR 80. Pani poslankyňa Beáta Jurík.
23. schôdza NR SR - 1.deň - C. dopoludnia
Dátum: 2024-11-26
Poslanec: Bartek, Michal (HLAS - SD)
Druh vystúpenia: Vystúpenie v rozprave

23. Ďakujem veľmi pekne za slovo, vážený pán predsedajúci, dovoľte mi, prosím, ako určenému spravodajcovi výborov predniesť spoločnú správu výboru Národnej rady o prerokovaní vládneho návrhu zákona, ktorým sa mení a dopĺňa zákon č. 297/2008 Z. z. o ochrane pred legalizáciou príjmov z trestnej činnosti a o ochrane pred financovaním terorizmu a o zmene a doplnení niektorých zákonov v znení neskorších predpisov a ktorým sa menia a dopĺňajú niektoré zákony, tlač 510. Výbor Národnej rady pre obranu a bezpečnosť ako gestorský výbor podáva Národnej rade spoločnú správu výborov Národnej rady. Národná rada Slovenskej republiky uznesením č. 568 z 23. 10. 2024 pridelila predmetný návrh na prerokovanie týmto výborom: Výboru Národnej rady pre financie a rozpočet, ústavnoprávnemu výboru a výboru pre obranu a bezpečnosť ako gestorskému. Výbory prerokovali predmetný návrh zákona v stanovenej lehote. Poslanci Národnej rady, ktorí nie sú členmi výborov, ktorým bol návrh zákona pridelený, neoznámili v určenej lehote gestorskému výboru žiadne stanovisko k predmetnému návrhu zákona. Výbory Národnej rady, ktorým bol návrh zákona pridelený zaujali nasledovné stanoviská: Výbor Národnej rady pre financie a rozpočet odporučil návrh zákona schváliť s pozmeňujúcimi a doplňujúcimi návrhmi. Ústavnoprávny výbor odporučil Národnej rade návrh zákona schváliť s pozmeňujúcimi a doplňujúcimi návrhmi. Výbor Národnej rady Slovenskej republiky pre obranu a bezpečnosť odporučil návrh zákona schváliť s pozmeňujúcimi a doplňujúcimi návrhmi. Z uznesení výborov Národnej rady Slovenskej republiky vyplývajú tieto pozmeňujúce a doplňujúce návrhy, ktoré sú zapracované v spoločnej správe. Gestorský výbor na základe stanovísk výborov k vládnemu návrhu zákona vyjadrených v ich uzneseniach uvedených pod bodom III tejto správy a v stanoviskách poslancov vyjadrených v rozprave k tomuto návrhu zákona odporúča hlasovať o bodoch zo spoločnej správy č. 1 až 20 hlasovať spoločne a tieto schváliť. Zároveň odporúča Národnej rade Slovenskej republiky predmetný návrh zákona schváliť v znení schválených pozmeňujúcich a doplňujúcich návrhov uvedených v tejto správe. Gestorský výbor ma určil ako spoločného spravodajcu výborov vystúpiť na schôdzi Národnej rady k uvedenému návrhu zákona v druhom a treťom čítaní, predniesť spoločnú správu výborov a odôvodniť návrh a stanovisko gestorského výboru. Zároveň určil poslancov Dávida Demečka, Samuela Migaľa, Richarda Glücka, Tibora Gašpara, Mariána Saloňa a Ivana Ševčíka za náhradníkov spravodajcu. Spoločná správa výboru Národnej rady bola schválená uznesením Výboru Národnej rady Slovenskej republiky pre obranu a bezpečnosť č. 80 na svojej 36. schôdzi. Ďakujem, pán predsedajúci, skončil som, otvorte, prosím, rozpravu.
23. schôdza NR SR - 1.deň - C. dopoludnia
Dátum: 2024-11-26
Poslanec: Bartek, Michal (HLAS - SD)
Druh vystúpenia: Vystúpenie v rozprave

19. Ďakujem veľmi pekne za slovo, vážený pán predsedajúci, dovoľte mi, aby som ako určený spravodajca výboru predniesol spoločnú správu výborov Národnej rady o prerokovaní vládneho návrhu zákona, ktorým sa mení a dopĺňa zákon č. 272/2016 Z. z. o dôveryhodných službách pre elektronické transakcie na vnútornom trhu a o zmene a doplnení niektorých zákonov (zákon o dôveryhodných službách) v znení zákona č. 211/2019 Z. z. a ktorým sa mení zákon č. 305/2013 Z. z. o niektorých zákonoch (zákon o e-Governmente) v znení neskorších predpisov, tlač 507. Výbor Národnej rady pre obranu a bezpečnosť ako gestorský výbor podáva Národnej rade spoločnú správu výborov Národnej rady Slovenskej republiky. Národná rada Slovenskej republiky uznesením č. 576 z 23. 10. 2024 pridelila predmetný návrh na prerokovanie týmto výborom: výboru pre verejnú správu a regionálny rozvoj, ústavnoprávnemu výboru a výboru pre obranu a bezpečnosť. Výbory prerokovali predmetný návrh zákona v stanovenej lehote. Poslanci Národnej rady Slovenskej republiky, ktorí nie sú členmi výborov, ktorým bol návrh zákona pridelený, neoznámili v určenej lehote gestorskému výboru žiadne stanovisko k predmetnému návrhu zákona. Výbory Národnej rady, ktorým bol návrh zákona pridelený, zaujali nasledovné stanoviská: Výbor Národnej rady pre verejnú správu a regionálny rozvoj odporučil návrh zákona schváliť s pozmeňujúcimi a doplňujúcimi návrhmi. Ústavnoprávny výbor uznesením odporučil Národnej rade návrh zákona schváliť s pozmeňujúcimi a doplňujúcimi návrhmi. Výbor Národnej rady pre obranu a bezpečnosť odporučil návrh zákona schváliť s pozmeňujúcimi a doplňujúcimi návrhmi. Z uznesení výborov Národnej rady Slovenskej republiky vyplývajú pozmeňujúce a doplňujúce návrhy, ktoré sú zapracované v spoločnej správe. Gestorský výbor na základe stanovísk výborov k vládnemu návrhu zákona vyjadrených v ich uznesenia uvedených pod bodom III tejto správy a v stanoviskách poslancov vyjadrených v rozprave k tomuto návrhu zákona odporúča hlasovať o bodoch spoločnej správy, o bodoch č. 1 až 5 spoločne a tieto schváliť. Zároveň odporúča Národnej rade predmetný návrh zákona schváliť v znení schválených pozmeňujúcich a doplňujúcich návrhov uvedených v tejto správe. Gestorský výbor ma ako spoločného spravodajcu určil vystúpiť na schôdzi Národnej rady k uvedenému návrhu zákona a predkladať návrhy v druhom a treťom čítaní, predniesť spoločnú správu výborov a odôvodniť návrh a stanovisko gestorského výboru. Zároveň určil poslancov Dávida Demečka, Samuela Migaľa, Richarda Glücka, Tibora Gašpara, Mariána Saloňa a Ivana Ševčíka za náhradníkov spravodajcu. Spoločná správa výborov Národnej rady bola schválená uznesením Výboru Národnej rady Slovenskej republiky pre obranu a bezpečnosť č. 78 na svojej 36. schôdzi. Ďakujem, pán predsedajúci, skončil som, otvorte, prosím, rozpravu.
23. schôdza NR SR - 1.deň - B. popoludni
Dátum: 2024-11-26
Poslanec: Bartek, Michal (HLAS - SD)
Druh vystúpenia: Vystúpenie v rozprave

36. Ďakujem veľmi pekne za slovo. Vážený pán predsedajúci, kolegyne poslankyne, vážení poslanci, dovoľte mi, aby som v zmysle § 73 ods. 1 rokovacieho poriadku Národnej rady vystúpil v prvom čítaní ako spravodajca k uvedenému návrhu zákona. Predmetný vládny návrh zákona bol doručený poslancom Národnej rady s tým, že vláda požiadala prerokovať tento vládny návrh zákona prostredníctvom skráteného legislatívneho konania. Predseda Národnej rady posúdil uvedený návrh podľa § 70 ods. 1 zákona Národnej rady o rokovacom poriadku a podľa legislatívnych pravidiel a zaradil ho na rokovanie 23. schôdze Národnej rady. Návrh spĺňa náležitosti podľa rokovacieho poriadku a legislatívnych pravidiel tvorby zákonov. Zo znenia uvedeného návrhu zákona je zrejmý účel navrhovanej úpravy. Vychádzajúc z oprávnení, ktoré pre mňa ako spravodajcu vyplývajú z § 73 zákona o rokovacom poriadku, odporúčam, aby sa Národná rada po všeobecnej rozprave uzniesla na tom, že Národná rada návrh zákona prerokuje v druhom čítaní. V súlade s rozhodnutím predsedu Národnej rady navrhujem, aby návrh zákona prerokoval Výbor Národnej rady pre obranu a bezpečnosť, ústavnoprávny výbor a Výbor Národnej rady pre ľudské práva a národnostné menšiny. Za gestorský výbor navrhujem Výbor Národnej rady pre obranu a bezpečnosť. Zároveň odporúčam, aby výbory uvedený návrh prerokovali ihneď. Pán predsedajúci, otvorte, prosím, rozpravu.
22. schôdza NR SR - 4.deň - A. dopoludnia
Dátum: 2024-10-25
Poslanec: Bartek, Michal (HLAS - SD)
Druh vystúpenia: Vystúpenie s faktickou poznámkou

116. Ďakujem veľmi pekne za slovo, pán predsedajúci. No, pani kolegyňa Števulová, viackrát ste za pána ministra Suska pýtali, že čo za ten rok urobil. Ale za to tento národ a my veľmi dobre vieme, čo ste vy za ten rok urobili. Vy ste zvolávali protesty, na ktorých ste ústami vášho predsedu Šimečku hovorili, že premiér tejto krajiny narazí a nebude to semafor. Narazil do guliek strelca z Handlovej, vášho sympatizanta, takže toto sú výsledky vašej práce za posledný rok! Tak tu láskavo nemoralizujte! A okrem vášho vtipu, ktorý ste povedali na konci, ja som počul iný omnoho vtipnejší. Ako to, že zástupkyňa Progresívneho Slovenska ide niečo hovoriť o zneužívaní verejných zdrojov? Vy, ktorá ste v strane predsedu Šimečku, ktorá je, práve jeho rodina bola nasusnutá na štátny rozpočet tejto krajiny a dostávali peniaze na také nechutnosti, aké mohlo vidieť celé Slovensko na tých videách jeho partnerky?! Takže, prosím, naozaj trošku, trošku súdnosti do toho vášho cynického vystúpenia. Idete sa navážať do špeciálneho prokurátora Kováčika. Veď nech orgány činné aj v trestnom konaní pracujú, tak ako majú. Ale mňa mrzí, že si tu idete zastávať aj toho klamára a naozaj vagabunda Lipšica, ktorý sa ako neprokurátor stal špeciálnym prokurátorom, ktorému sa fixlovala bezpečnostná previerka, aby sa ním stal. To, pravda, nevidíte, to ste ticho a tvárite sa bohorovne. Hanba, hanba, hanba! Ďakujem. (Potlesk.)
22. schôdza NR SR - 4.deň - A. dopoludnia
Dátum: 2024-10-25
Poslanec: Bartek, Michal (HLAS - SD)
Druh vystúpenia: Vystúpenie s faktickou poznámkou

110. Ďakujem veľmi pekne, pán predsedajúci. Vieš, Tibor, pre mňa majú tvoje vystúpenia naozaj obrovskú, obrovskú hodnotu, pretože ty si jeden z tých, ktorí na vlastnej koži, žiaľ, pocítil to baženie po krvi predstaviteľov bývalej vládnej koalície a viackrát si tu rozprával aj v pléne, ako ti zaväzovali oči, ako ti púšťali pesničky z filmu Mlčanie jahniat, ako ťa trýznili, ale to, ako keby si hádzal hrach stenu Progresívneho Slovenska. Oni to vôbec nevnímajú, oni sa tvária, ako keby to nebolo. Budú to dokonca ešte aj obhajovať. Človeku je z toho až na zvracanie a pripomenulo mi tvoje vystúpenie aj včerajšie vystúpenie premiéra, ktorý povedal, že tuto pán Dostál chce moralizovať Čínu, chce hovoriť o ľudských právach. Ja sa chcem aj Číne, mimochodom, ospravedlniť za tie jeho táraniny, ktoré tu včera v pléne predviedol, ale do vlastného prahu sa nevie pozrieť. Nevidí, ako tu zomierali ľudia vo väzbách. Nevidí, ako sa tu krivila spravodlivosť. A ja stále nerozumiem tomu, že čoho sa aj to PS-ko bojí, prečo majú stále potrebu obhajovať jednoducho tie zverstvá, ktoré sa tu diali, a chcú odvolávať ministra Suska len za to, že si poctivo robí svoju prácu, že si poctivo napĺňa svoj mandát, ktorý mu do rúk dali občania práve preto, aby vyšetril tie zverstvá, ktoré sa tu diali. Ďakujem. (Potlesk.)